མཛད་སྒོའི་ཐོག་དཔལ་ལྡན་ཚོགས་གཞོན་མཆོག་གིས་ཐོག་མར་འཚམས་འདྲི་དང་སྦྲགས་གསུང་བཤད་གནང་དོན།རྩ་བའི་ང་ཚོས་ལོ་རྒྱུས་ཐོག་ནས་མར་བལྟས་པ་ཡིན་ན།བཙན་བྱོལ་ནང་ལ་༸རྒྱལ་དབང་ཐམས་ཅད་མཁྱེན་པའི་ཐུགས་ཀྱི་དགོངས་གཞི་བླ་ན་མེད་པའི་འོག་ཕྱི་ལོ་༡༩༨༤ལོར་བུད་མེད་ལྷན་ཚོགས་འགོ་བཙུགས་པ་ནས་ད་བར་ཕལ་ཆེར་ལོ་ངོ་༣༣ཙམ་ཕྱིན་ཡོད་པ་དང་།དེའི་རིང་ཚོགས་ཆེན་རིམ་པ་བསྐྱངས་ནས་གྲོས་ཆོད་བཞག་ཡོད།གྲོས་ཆོད་གཞིར་བཞག་པའི་ཐོག་ཕྱག་ལས་གང་གནང་བ་དེ་དག་དེ་རིང་ལས་བསྡོམས་ནང་སྙན་སྒྲོན་ཞུས་གནང་བ་རེད།སྤྱིར་ང་རང་ཚོའི་ལོ་རྒྱུས་ཐོག་ཁ་ཕྱི་བལྟས་ཤིག་ཞུས་པ་ཡིན་ན།ཕྱི་ལོ་༡༩༥༡ཟླ་༥ཚེས་༢༣ཉིན་རྒྱ་ནག་གི་གནོན་ཤུགས་འོག་གྲོས་མཐུན་དོན་ཚན་བཅུ་བདུན་བཞག་དགོས་བྱུང་བ་དང་།སྐབས་དེ་དུས་སྟག་ལྷ་ཚེ་རིང་སྒྲོལ་མ་ལགས་ཀྱིས་དབུས་པའི་བོད་ཀྱི་སྐུ་སྐྱེས་མ་ཁག་ཅིག་གིས་རྒྱ་ནག་གཞུང་གི་གནོན་ཤུགས་འོག་བཞག་བཅུག་པའི་གྲོས་མཐུན་དོན་ཚན་བཅུ་བདུན་འདིར་མོས་མཐུན་མེད་པའི་རྣམ་འགྱུར་སྟོན་ཆེད་རྒྱལ་གཅེས་བུད་མེད་ཚོགས་པ་ཟེར་བ་ཞིག་བཙུགས་ཡོད་པ་ལོ་རྒྱུས་ནང་མཇལ་རྒྱུ་ཡོད་རེད།རྒྱལ་གཅེས་བུད་མེད་ཚོགས་པ་བཙུགས་པའི་སྐབས་སུའང་བཀའ་ཤག་ལ་དགོངས་སྐོར་ཞུས་པ་དང་།བཀའ་ཤག་ནས་ཀྱང་དེ་གནད་འགག་ཆེན་པོར་བརྩིས་ནས་བཀའ་འཁྲོལ་གནང་བའི་ཐོག་བཙུགས་བཞག་པ་ཞིག་ཡིན་པ་དང་།བོད་ཀྱི་སྐུ་སྐྱེས་མ་ཚོས་རྒྱ་ནག་སྲིད་གཞུང་ལ་ཁ་གཏད་བཅག་པ་དང་།བོད་ཀྱི་འཐབ་རྩོད་ཆེད་སྐུ་ངལ་ཆེན་པོ་བསྐྱོན་པ་དེ་དུས་ནས་མཇལ་རྒྱུ་ཡོད་རེད།